คลังติว14หน่วยงานเร่งรัดเบิกจ่าย
คลังติวเร่งรัดเบิกจ่ายรายตัวหน่วยงานราชการ-รัฐวิสาหกิจ ด้าน ธ.ก.ส.เล็งเสนอสินเชื่อ 6 หมื่นล้านบาท บรรเทาภัยแล้ง
7 ก.ค. 2558

คลังติวเร่งรัดเบิกจ่ายรายตัวหน่วยงานราชการ-รัฐวิสาหกิจ ด้าน ธ.ก.ส.เล็งเสนอสินเชื่อ 6 หมื่นล้านบาท บรรเทาภัยแล้ง
นายสมหมาย ภาษี รมว.คลัง เปิดเผยภายหลังการเรียกประชุมเร่งรัดการเบิกจ่าย 14 หน่วยงาน ว่า ภาพรวมการเบิกจ่ายงบประจำและงบลงทุนของ 14 หน่วยงาน ที่ตั้งงบประมาณไว้กว่า 4.79 แสนล้านบาท ล่าสุดสามารถเบิกจ่ายไปแล้วกว่า 3.5 แสนล้านบาท คิดเป็น 73% ของงบทั้งหมด และเมื่อแยกออกมาเป็น งบประมาณที่เกี่ยวข้องกับโครงการน้ำในภาพรวมของ 3 กรม ได้แก่ กรมทรัพยากรน้ำ กรมทรัพยากรน้ำบาดาล และการประปาส่วนภูมิภาค มีวงเงินกว่า 7 หมื่นล้านบาท มีการเบิกจ่ายไปแล้วกว่า 70% ถือว่าภาพรวมน่าพอใจ
อย่างไรก็ดี สำหรับงบประมาณที่เหลือหากทุกหน่วยงานไม่สามารถลงนามในสัญญาได้ก่อนวันที่ 31 ก.ค. 2558 ก็จะถูกดึงงบประมาณกลับคืนตามคำสั่งของนายกรัฐมนตรี เว้นแต่มีบางหน่วยงานที่แจ้งมาว่ามีความจำเป็นที่ไม่สามารถทำสัญญาได้ก่อน 31 ก.ค. ก็ขอให้ทำเรื่องขออุทธรณ์เข้ามา
"จะมีการประชุมและสรุปยอดเบิกจ่ายรายงาน ครม. และนายกฯ ทุกเดือน ต่อไปอีก 2 สัปดาห์ ว่าจะเรียกเชิญรัฐวิสาหกิจเข้ามาประชุมเร่งรัดเบิกจ่ายรายตัวแบบนี้บ้าง นอกจากนี้ ยังสั่ง หน่วยงานต่างๆ ว่าพวกงบลงทุนไม่เกิน รายตัวแบบนี้บ้าง นอกจากนี้ ยังสั่ง หน่วยงานต่างๆ ว่าพวกงบลงทุนไม่เกิน 15-20 ล้านบาท ในช่วงหน้าแล้งแบบนี้ถือว่าสำคัญ ให้เร่งอนุมัติไปเพื่อก่อสร้างให้เกิดการจ้างงานในชนบท เพิ่มกำลังซื้อ" นายสมหมาย กล่าว
นอกจากนี้ ยังได้เชิญธนาคารเพื่อการเกษตรและสหกรณ์การเกษตร (ธ.ก.ส.) ร่วมประชุมและได้รับรายงานว่า ธ.ก.ส.เตรียมเสนอมาตรการสินเชื่อเพื่อบรรเทาปัญหาภัยแล้งให้กับลูกค้าเกษตรกร วงเงิน 6 หมื่นล้านบาท ซึ่งจะเสนอเข้าที่ประชุมคณะกรรมการธนาคารในวันที่ 13 ก.ค. นี้ แยกเป็น 2 โครงการ ได้แก่ เกษตรกรที่ประสบปัญหาภัยแล้งต้องการเงินเพื่อซื้อปัจจัยการผลิต เตรียมวงเงินไว้ 3 หมื่นล้านบาท พิจารณาปล่อยกู้ตามความ เหมาะสม กำหนดชำระหนี้ภายใน 1 ปีหลังได้ผลผลิต โดย 3 เดือนแรกปลอดดอกเบี้ย และอีก 9 เดือนหลังคิดดอกเบี้ยปกติ 7% เฉลี่ยทั้งปีจ่ายดอกเบี้ยประมาณ 4%
สำหรับมาตรการที่ 2 มีวงเงิน 3 หมื่นล้านบาท ให้กู้เพื่อเป็นทุนหมุนเวียนในการเพาะปลูก มีระยะเวลาผ่อนชำระ 3 ปี คิดดอกเบี้ยปกติ 7% โดยวงเงินที่เตรียมไว้ปล่อยกู้ใหม่ จะไม่มีการพิจารณาร่วมกับสินเชื่อเดิมที่มีหนี้ค้างอยู่ ส่งผลให้คนที่มีหนี้ค้างเดิมแต่ประสบปัญหาภัยแล้งจะสามารถเข้าโครงการนี้ได้ด้วย
"มาตรการช่วยภัยแล้งยังคิดกันอยู่ จะทำให้ดีกว่าเดิม แต่อย่าไปบอกว่าจะให้ไร่ละ 1,000-1,200 บาท เดี๋ยวก็ไม่มีใครทำมาหากินกันหมด และตอนนี้ได้กระซิบทางออมสินให้หาทางออกไปช่วยเหลือคนเหล่านี้ให้มากขึ้น ให้กางร่มออกไปหาเขา ห้ามหุบร่มเข้า เพราะแบงก์รัฐจะต้องดูแลคนกลุ่มนี้" นายสมหมาย กล่าว